Íslenska sjávarútvegssýningin sett í fyrramálið Íslenska sjávarútvegssýningin verður formlega opnuð í Smáranum í Kópavogi í fyrramálið klukkan 10 . Sýningin var fyrst haldin árið 1984 og hefur rúmlega tvöfaldast að umfangi síðan . Hún er haldin á þriggja ára fresti í beinu samræmi við óskir sýnenda , þannig að tryggt sé að þeir geti alltaf kynnt nýjar vörur á hverri sýningu . Sýningin nær til allra þátta í fiskveiðum í atvinnuskyni , allt frá veiðum og fiskileit til vinnslu og pökkunar , markaðsetningar og dreifingar á fullunnum afurðum . Nýmæli verður á sýningunni að þessu sinni að samhliða henni er haldin málstofa um umhverfismerkingar og rekjanleika með vinnuheitinu „ Áætlun um ábyrgar fiskveiðar Íslendinga " . Sýningin er skipulögð af Íslandsstofu í samstarfi við Fiskifélag Íslands . Hún verður opin almenningi og stendur yfir fimmtudag , föstudag og laugardag 22. - 24. september . Sjá nánar ; www.icefish.is